b'\n_START_ARTICLE_\nPeter \xc4\x8cere\xc5\xa1\xc5\x88\xc3\xa1k\n_START_SECTION_\nSeuraura\n_START_PARAGRAPH_\n\xc4\x8cere\xc5\xa1\xc5\x88\xc3\xa1k on HK Dukla Tren\xc4\x8d\xc3\xadnin kasvatti. Sibir Novosibirsk varasi h\xc3\xa4net 115. pelaajana KHL:n varaustilaisuudessa 2010. \xc4\x8cere\xc5\xa1\xc5\x88\xc3\xa1k debytoi Tren\xc4\x8d\xc3\xadnin miesten joukkueessa vain 17-vuotiaana kaudella 2010\xe2\x80\x932011. H\xc3\xa4n pelasi kauden aikana Extraligassa Tren\xc4\x8d\xc3\xadnin ja Slovakian alle 20-vuotiaiden maajoukkueohjelma HK Orange 20:n joukkueissa yhteens\xc3\xa4 32 runkosarjaottelua tehopistein 1+3=4._NEWLINE_New York Rangers varasi \xc4\x8cere\xc5\xa1\xc5\x88\xc3\xa1kin kuudennella kierroksella 172. pelaajana NHL:n varaustilaisuudessa 2011. Samana kes\xc3\xa4n\xc3\xa4 h\xc3\xa4net varasi my\xc3\xb6s Peterborough Petes koko CHL:n varaustilaisuuden nelj\xc3\xa4nten\xc3\xa4 pelaajana. \xc4\x8cere\xc5\xa1\xc5\x88\xc3\xa1k siirtyi joukkueeseen kaudeksi 2011\xe2\x80\x932012. Kahden Petesissa vietetyn vuoden j\xc3\xa4lkeen h\xc3\xa4n palasi kaudeksi 2013\xe2\x80\x932014 HK Dukla Tren\xc4\x8d\xc3\xadniin. \xc4\x8cere\xc5\xa1\xc5\x88\xc3\xa1k oli joukkueen tehokkain puolustaja tehoilla 3+16=19._NEWLINE_Kaudeksi 2014\xe2\x80\x932015 \xc4\x8cere\xc5\xa1\xc5\x88\xc3\xa1k siirtyi T\xc5\xa1ekin Extraligan HC V\xc3\xadtkoviceen. Kaudella 2015\xe2\x80\x932016 h\xc3\xa4n oli joukkueen tehokkain puolustaja tehoilla 2+20=22, joilla \xc4\x8cere\xc5\xa1\xc5\x88\xc3\xa1k jakoi liigan puolustajien pistep\xc3\xb6rssin yhdeks\xc3\xa4nnen sijan nelj\xc3\xa4n muun pelaajan kanssa. H\xc3\xa4n voitti my\xc3\xb6s V\xc3\xadtkovicen sis\xc3\xa4isen tehotilaston lukemalla +12. Kaudeksi 2016\xe2\x80\x932017 \xc4\x8cere\xc5\xa1\xc5\x88\xc3\xa1k siirtyi kaksivuotisella sopimuksella samassa liigassa pelaavan HC Plze\xc5\x88in riveihin.\n_START_SECTION_\nMaajoukkueura\n_START_PARAGRAPH_\n\xc4\x8cere\xc5\xa1\xc5\x88\xc3\xa1k edusti Slovakiaa Pyeongchangin olympiakisoissa 2018, jolloin h\xc3\xa4n voitti joukkueen sis\xc3\xa4isen maalip\xc3\xb6rssin ja jakoi sis\xc3\xa4isen pistep\xc3\xb6rssin voiton Dominik Granakin kanssa tehoilla 2+2=4. \xc4\x8cere\xc5\xa1\xc5\x88\xc3\xa1k pelasi my\xc3\xb6s MM-kilpailuissa vuosina 2014 ja 2017. Valmennus valitsi h\xc3\xa4net vuoden 2017 turnauksen p\xc3\xa4\xc3\xa4tteeksi joukkueensa yhdeksi kolmesta parhaasta pelaajasta. \xc4\x8cere\xc5\xa1\xc5\x88\xc3\xa1k valittiin my\xc3\xb6s Saksaa vastaan pelatun alkulohkon ottelun p\xc3\xa4\xc3\xa4tteeksi Slovakian ottelun parhaaksi pelaajaksi. Yhteens\xc3\xa4 h\xc3\xa4n on pelannut 66 A-maaottelua tehopistein 7+9=16. \xc4\x8cere\xc5\xa1\xc5\x88\xc3\xa1k teki A-maajoukkuedebyyttins\xc3\xa4 Euro Hockey Challengessa 12. huhtikuuta 2013 \xc5\xbdlobinissa Valko-Ven\xc3\xa4j\xc3\xa4\xc3\xa4 vastaan._NEWLINE_\xc4\x8cere\xc5\xa1\xc5\x88\xc3\xa1k pelasi my\xc3\xb6s alle 20-vuotiaiden MM-kilpailuissa vuosina 2011, 2012 ja 2013. Ensimm\xc3\xa4isess\xc3\xa4 turnauksessa h\xc3\xa4net valittiin T\xc5\xa1ekki\xc3\xa4 vastaan pelatun karsintasarjan ottelun p\xc3\xa4\xc3\xa4tteeksi Slovakian ottelun parhaaksi pelaajaksi. Vuoden 2013 turnauksessa \xc4\x8cere\xc5\xa1\xc5\x88\xc3\xa1k voitti joukkueensa sis\xc3\xa4isen tehotilaston lukemalla +3. H\xc3\xa4net valittiin Yhdysvaltoja vastaan pelatun alkulohkon ottelun p\xc3\xa4\xc3\xa4tteeksi Slovakian ottelun parhaaksi pelaajaksi._NEWLINE_\xc4\x8cere\xc5\xa1\xc5\x88\xc3\xa1k pelasi my\xc3\xb6s alle 18-vuotiaiden MM-kilpailuissa vuosina 2010 ja 2011, joista j\xc3\xa4lkimm\xc3\xa4isess\xc3\xa4 turnauksessa h\xc3\xa4n toimi Slovakian kapteenina. \xc4\x8cere\xc5\xa1\xc5\x88\xc3\xa1k valittiin Ven\xc3\xa4j\xc3\xa4\xc3\xa4 vastaan pelatun avausottelun p\xc3\xa4\xc3\xa4tteeksi joukkueensa ottelun parhaaksi pelaajaksi. H\xc3\xa4n pelasi my\xc3\xb6s alle 18-vuotiaiden Ivan Hlinkan muistoturnauksessa vuonna 2010.'